Doug Livermore

Douglas Ernest Livermore (født 27. desember 1947) er en tidligere profesjonell fotballspiller for bl.a. Liverpool og Norwich City. Han har også vært manager for Tottenham. Hans siste jobb var som assisterende manager for Norwich City, frem til februar 2007.


== Spillerkarriere ==
Han startet karrieren hos Bolton Wanderers, men fikk ikke spille noen kamper. Liverpool ble hans neste klubb i november 1965, der han måtte gå gradene. Han fikk 16 ligkamper (+ 1 cupkamp) som angriper for Bill Shanklys lag. På grunn av storspillere som Callaghan, St. John, Yeats og Hunt, ble hans sjanser for spill sterkt reduserte, og det hjalp heller ikke at han aldri scoret for klubben. Ligadebuten kom 20. april 1968 borte mot West Ham United, dette var i 1. divisjon og laget hans tapte 0-1.
Han ble kjøpt til Norwich City i november 1970 for £22 000 av manager Ron Saunders, og her ble han omskolert til midtbanespiller. I kampprogrammet før sin hjemmedebut for Norwich sier Saunders at «vi fant ut Livermore var ledig på markedet, og slo til øyeblikkelig». Dette omtales som «a midweek, midnight deal». Han spilte bra for denne klubben, og var en viktig brikke da de rykket opp til 1. divisjon for første gang i 1972. Han fikk ord på seg for å være klubbens kreative kraft, ofte omtalt som Norwich Citys svar på Johnny Giles. Han hadde ikke så mye fart, men kompenserte dette med overblikk og hans evne til å «lese spillet», ifølge hans kaptein Forbes. I perioden 1970-75 fikk han 139 kamper og scoret 6 mål, og spilte i klubbens første Wembley-opptreden. Norwich City tapte 0-1 for Tottenham i Ligacupfinalen i 1973, foran 100 000 tilskuere. Mye skader begrenset han sjanser for spill i den øverste divisjonen. Livermore var på lån til AFC Bournemouth i mars 1975, og spilte 10 kamper der. I august 1975 ble han hentet av Cardiff City, der han spilte 88 kamper (5 mål). Chester City FC ble hans siste klubb som spiller, og han spilte 71 kamper for dem (6 mål).


== Trenerkarriere ==
Trenerkarrieren startet i Cardiff City i 1978, et opphold som varte i litt over 2 år. Livermore ble utnevnt til reservelagsmanager for gamleklubben Norwich City i perioden november 1980 til august 1981. Han kom tilbake til klubben ca. 5 år etter han hadde forlatt den som spiller. På denne tiden var han også en del av Wales' trenerteam, etterhvert også som assisterende manager for Mike England. Wales vant for øvrig «Home International Championships» i 1980. 

Han signerte for Swansea City 29. oktober 1983, men allerede 21. desember var han uten jobb igjen. Dette var for øvrig under John Toshacks regime. Tottenham ansatte Livemore som sjef for reservelaget i 1984, deretter assisterende manager. Fra oktober til november i 1987 var han midlertidig manager for klubben etter David Pleat fikk sparken. I denne perioden var han igjen aktiv i trenerteamet til Wales. 27. mai 1992 fikk han sjansen som manager for Tottenham, sammen med Ray Clemence. Begge ble erstattet av Ossie Ardiles 19. juni 1993. Statistikk for Tottenham: 51 kamper spilt, 23 vunnet, 11 uavgjort og 17 tap. 

Etter en tid ble han assisterende manager for Roy Evans i Liverpool, der han jobbet i samme rolle som Ronnie Moran. Liverpool vant ligacupen med denne trenerkabalen, og dette skjedde i 1995. Livermore forlot klubben på samme tid som Evans i 1998. Da fikk han, sammen med Peter Shreeves, jobb som assisterende manager i Nottingham Forest under ledelse av Ron Atkinson. Dette var i 1999, og Forest rykket ned fra FA Premier League den sesongen. Da reiste Livermore tilbake til gamleklubben Norwich City, og ble assisterende manager for Bruce Rioch. Han forble i denne rollen under Bryan Hamilton, Nigel Worthington og de 4 første månedene under Peter Grant. Men 9. februar 2007 ble det annonsert at Livermore kom til å forlate[1] Norwich City, etter 7 år i trenerteamet. Jim Duffy overtok rollen som assisterende manager for Peter Grant. I forbindelse med avgangen uttalte Livermore følgende: «Norwich City er en glimrende fotballklubb med flotte supportere. Jeg har hatt tolv og et halvt herlige år, fem år som spiller, og resten som assisterende manager. Det har vært en glimrende erfaring og jeg har hatt en flott tid.»


== Referanser ==


== Eksterne lenker ==
(en) Doug Livermore – Soccerbase.com (manager) 
Profil på en Nowich-webside
Profil på en Liverpool-webside
Artikkel om hans karriere i Norwich